钦定古今图书集成/明伦汇编/氏族典/第608卷 > 《廖用贤尚友录》 > 太史慈
## 钦定古今图书集成/明伦汇编/氏族典/第608卷 > 《廖用贤尚友录》 > 太史慈

按《吴志太史慈传》：“慈字子义，东莱黄人也。少好学，仕
郡奏曹史。会郡与州有隙，慈通郡章，州受其短，由是
知名，而为州家所疾，恐受其祸，乃避之辽东。北海相
孔融闻而奇之，数遣人讯问其母，并致饷遗。时融为
贼管亥所围，慈从辽东还，母谓慈曰：‘汝与孔北海未
尝相见，至汝行后，赡恤殷勤，过于故旧。今为贼所围，
汝宜赴之’。”慈留三日，单步径至都昌。时围尚未密，夜
伺间隙，得入见融。融欲告急平原相刘备，慈自请求
行，遂到平原说备，备即遣精兵三千人随慈。贼闻兵
至，解围散走。融既得济，益奇贵。慈曰：“卿，吾之少友也。”
事毕，还启其母，母曰：“吾喜汝有以报孔北海也。”扬州
刺史刘繇，与慈同郡，会孙策至，繇使慈侦视轻重。时
独与一骑卒遇策，慈便前𩰚，正与策对。策刺慈马而
揽得慈项上手戟，慈亦得策兜鍪。会两家兵骑并各
来赴，于是解散。慈当与繇俱奔豫章而遁于芜湖，因
进住泾县，立屯府大，为山越所附。策躬自攻讨，遂见
囚执。策即解缚，署门下督，还吴授兵，拜折冲中郎将。
后刘繇亡于豫章，士众万馀人，未有所附，策命慈往
抚安焉。左右皆曰：“慈必北去不还。”策曰：“子义舍我，当
复与谁？”饯送昌门，把腕别曰：“何时能还？”答曰：“不过六
十日。”果如期而反。慈长七尺七寸，美须髯，猿臂善射，
弦不虚发。孙权统事，委南方之事。年四十一，建安十
一年卒。